b'\n_START_ARTICLE_\nKlimatologija\n_START_SECTION_\nApibendrinimas\n_START_PARAGRAPH_\nSkirtingai nei meteorologija, kuri koncentruojasi \xc4\xaf santykinai trumpalaiki\xc5\xb3, keli\xc5\xb3 savai\xc4\x8di\xc5\xb3 or\xc5\xb3 sistem\xc5\xb3 tyrimus, klimatologija studijuoja \xc5\xa1i\xc5\xb3 sistem\xc5\xb3 pasirei\xc5\xa1kimo da\xc5\xbenum\xc4\x85 bei tendencijas per ilgesnius laikotarpius. Klimatolog\xc5\xb3 tyrim\xc5\xb3 sritys \xe2\x80\x93 or\xc5\xb3 periodi\xc5\xa1kumas, poky\xc4\x8diai, poky\xc4\x8di\xc5\xb3 prie\xc5\xbeastys ir ateities prognoz\xc4\x97s, vertinant laikotarpius nuo keleri\xc5\xb3 iki t\xc5\xabkstan\xc4\x8di\xc5\xb3 met\xc5\xb3, tiek vietiniu, regioniniu, tiek ir pasauliniu mastu._NEWLINE_Klimato sistema suprantama kaip tarpusavio s\xc4\x85veika tarp atmosferos, vandenyn\xc5\xb3, sausumos pavir\xc5\xa1iaus, sniego ir ledo dangos, bei biosferos. Trumpalaikiai ir paprastai abipusiai procesai ir poky\xc4\x8diai (nuo valand\xc5\xb3 iki m\xc4\x97nesi\xc5\xb3) vadinami vidiniais \xc5\xa1ios sistemos procesais, o ilgalaikiai poky\xc4\x8diai, tokie kaip \xc5\xbeem\xc4\x97s pavir\xc5\xa1iaus, biosferos, atmosferos, saul\xc4\x97s spinduliavimo pasikeitimas -i\xc5\xa1oriniais._NEWLINE_Klimatologijos tyrim\xc5\xb3 objektai yra atmosferos paribio sluoksnis, atmosferos cirkuliacija, \xc5\xa1ilumos apykaita (spinduliavimas, konvekcija, slaptoji garavimo \xc5\xa1iluma), s\xc4\x85veika tarp atmosferos, vandenyn\xc5\xb3 ir sausumos pavir\xc5\xa1i\xc5\xb3 (ypatingai augalija, \xc5\xbeem\xc4\x97s panaudojimas ir topografija), chemin\xc4\x97 ir fizin\xc4\x97 atmosferos sud\xc4\x97tis. Klimatologija susijusi su astrofizika, chemija, ekologija, geologija, geofizika, glaciologija, hidrologija, okeanografija ir vulkanologija.\n_START_SECTION_\nMetodai\n_START_PARAGRAPH_\nKlimatologijoje naudojami \xc4\xafvair\xc5\xabs metodai. Paleoklimatologija siekia atkurti praeities klimato modelius tyrin\xc4\x97jant ledo kernus ir med\xc5\xbei\xc5\xb3 rieves (dendroklimatologija); dabartinio klimato studijos naudoja per daug met\xc5\xb3 sukaupt\xc4\x85 meteorologin\xc4\x99 informacij\xc4\x85 \xe2\x80\x93 krituli\xc5\xb3, temperat\xc5\xabr\xc5\xb3, atmosferos sud\xc4\x97ties matavimus; statistiniai bei matematiniai modeliai padeda integruoti skirtingus steb\xc4\x97jim\xc5\xb3 duomenis, juos analizuoti bei remiantis turima informacija sudarin\xc4\x97ti ateities klimato projekcijas.'